बद्रीनाथ के रास्ते पर आई नई दरारें बन सकती हैं खतरे का कारण
Chardham Yatra; Road incomplete, disaster victims in hotels – New cracks on the way to Badrinath can become a cause of danger
चारधाम यात्रा के लिए जोशीमठ से होकर बद्रीनाथ जाने वाले मुख्य मार्ग पर नई दरारें खतरे का कारण बन सकती हैं। हेलंग से जोशीमठ तक का 15 किलोमीटर ऑल वेदर रोड का काम अभी पूरा नहीं हो पाया है। ये सड़क भी खस्ताहाल है। 22 अप्रैल से शुरू होने वाली चारधाम यात्रा के लिए जोशीमठ मुख्य पड़ाव है। यहां से श्रद्धालु बद्रीनाथ और हेमकुंड जाते हैं।
जोशीमठ के अधिकांश होटलों और होम स्टे में आपदा प्रभावितों को रखा गया है। ये सब पहले से फुल हैं। ऐसे में श्रद्धालुओं के ठहरने की समस्या भी पैदा होने की आशंका है।
75 हजार लोग रजिस्ट्रेशन करा चुके
ऑनलाइन रजिस्ट्रेशन के दूसरे दिन बुधवार को लगभग 75 हजार लोग रजिस्ट्रेशन करा चुके हैं। गढ़वाल मंडल विकास निगम के गेस्ट हाउस की ऑनलाइन बुकिंग हो चुकी है। लगभग सभी गेस्ट हाउस अगले तीन माह के लिए अस्सी फीसदी फुल हो चुके हैं।
बद्रीनाथ में यात्रियों की संख्या सीमित करने की मांग के बीच पर्यटन विभाग के एमडी बंशीधर तिवारी ने कहा कि फिलहाल ऐसा कोई निर्णय नहीं हुआ है। उन्होंने कहा कि विभाग ने अपने होटलों की संख्या तो बढ़ाई ही है, साथ ही जोशीमठ के आसपास मौजूद सभी होटल और होम स्टे भी पर्याप्त संख्या में हैं।
दस लाख से ज्यादा वाहन पहुंचते हैं बद्रीनाथ; ज्यादातर प्राइवेट गाड़ियां
सबसे ज्यादा 10 लाख वाहन बद्रीनाथ धाम पहुंचते हैं। इनमें अधिकांश निजी वाहन होते हैं। कई लोग टैक्सी बुक कर पहुंचते हैं। पिछले साल हरिद्वार और ऋषिकेश से बद्रीनाथ के लिए बुक होने वाली गढ़वाल मोटर्स ऑनर्स की ही छह हजार बसें जोशीमठ और बद्रीनाथ पहुंची थीं।
सती बोलीं- जोशीमठ में व्यवस्थाएं ठीक होने के सरकारी दावे गलत
जोशीमठ बचाव संघर्ष समिति के संयोजक अतुल सती का आरोप है कि जोशीमठ में व्यवस्थाएं ठीक होने के सरकारी दावे गलत हैं। एक सप्ताह पहले ही बद्रीनाथ के मुख्य मार्ग, मारवाड़ी और सिंहद्वार मंदिर में नई दरारें आई हैं। श्रद्धालुओं की संख्या सीमित की जानी चाहिए। जोशीमठ के बलबीर नेगी कहते हैं कि संख्या सीमित नहीं हुई तो अव्यवस्था होगी।
ये खबरें भी पढ़ें...
चारधाम यात्रा से पहले जोशीमठ-बद्रीनाथ हाईवे पर फिर दिखीं दरारें:10 जगह सड़क धंसी, 10 KM के दायरे में कई जगह रोड टूटी
उत्तराखंड में चारधाम यात्रा से पहले जोशीमठ-बद्रीनाथ हाईवे पर 10 से ज्यादा जगह बड़ी दरारें देखने को मिली हैं। यह हाईवे गढ़वाल में मौजूद सबसे बड़े तीर्थस्थलों में से एक बद्रीनाथ को जोड़ता है। स्थानीय लोगों के मुताबिक दरारें जोशीमठ से मारवाड़ी के बीच 10 KM तक फैली हुई हैं। चमोली के DM ने बताया कि एक जांच की एक टीम को मौके पर भेजा गया है। पूरी खबर पढ़िए...